Uznesenie Krajského súdu Žilina sp. zn. 6CoP/44/2015 z 17. 8. 2015
Uznesenie Krajského súdu Žilina z 17. augusta 2015, sp. zn. 6CoP/44/2015, ECLI:SK:KSZA:2015:5114213843.2

Oblasť práva: Rodinné právo, Rodinné právo
Text rozhodnutia
Súd: Krajský súd Žilina Spisová značka: 6CoP/44/2015 Identifikačné číslo súdneho spisu: 5114213843 Dátum vydania rozhodnutia: 18. 08. 2015 Meno a priezvisko sudcu, VSÚ: JUDr. Jana Urbanová ECLI: ECLI:SK:KSZA:2015:5114213843.2 Uznesenie Krajský súd v Žiline, ako súd odvolací, vo veci starostlivosti o maloleté dieťa: W. V., nar. XX.XX.XXXX, bytom u otca, zastúpeného Úradom práce, sociálnych vecí a rodiny Žilina ako kolíznym opatrovníkom, dieťaťa rodičov, matky: P. V., nar. XX.XX.XXXX, bytom XXX XX V. XXX, štátna občianka SR a otca: W. K., nar. XX.XX.XXXX, bytom A. E. XX/X, XXX XX T., v konaní o úpravu práv a povinností rodičov k maloletému dieťaťu, o odvolaní matky proti rozsudku Okresného súdu Žilina č. k. 30P/100/2014-103 zo dňa 22. 04. 2015, takto r o z h o d o l : Odvolanie matky proti rozsudku Okresného súdu Žilina č. k. 30P/100/2014-103 zo dňa 22. 04. 2015 o d m i e t a . Žiaden z účastníkov n e m á právo na náhradu trov odvolacieho konania. o d ô v o d n e n i e : Napadnutým rozsudkom okresný súd zastavil konanie vo veci nariadenia ústavnej starostlivosti k maloletému W.. Súčasne uložil matke povinnosť prispievať na výživu maloletého W. výživným vo výške 30% zo sumy životného minima na nezaopatrené, neplnoleté dieťa vždy do 15. dňa v mesiaci vopred na účet Detského domova Martin s účinnosťou od 25.04.2014 do právoplatnosti tohto rozsudku. Otcovi uložil povinnosť prispievať na výživu maloletého W. výživným vo výške 30,00 Eur mesačne vždy do 15. dňa v mesiaci vopred na účet Detského domova Martin s účinnosťou od 25.04.2014 do právoplatnosti tohto rozsudku. Súčasne zveril maloletého W. do osobnej starostlivosti otca a matke uložil povinnosť prispievať na výživu maloletého W. výživným vo výške 30% zo sumy životného mimina na nezaopatrené, neplnoleté dieťa vždy do 15. dňa v mesiaci vopred k rukám otca maloletého s účinnosťou od právoplatnosti rozsudku. Styk matky s maloletým W. neupravil. Zároveň určil dohľad nad výchovou maloletého W. po dobu šiestich mesiacov od právoplatnosti rozsudku. O trovách konania rozhodol tak, že žiaden z účastníkov nemá právo na nich náhradu. Proti tomuto rozsudku podala odvolanie matka, ktorá sa domáhala jeho zmeny tak, aby maloleté dieťaťa zostalo v detskom domove do troch rokov jeho veku. Nesúhlasila tiež s platením výživného na dieťa. Z obsahu spisového materiálu vyplýva, že na pojednávaní konanom dňa 22.04.2015 sa matka, otec i kolízny opatrovník maloletého dieťaťa po vyhlásení rozsudku, jeho odôvodnení a poučení o opravnom prostriedku vzdali práva podať proti nemu odvolanie. Právo vzdať sa odvolania je dispozičným právom účastníka. Toto dispozičné právo môže účastník využiť až po vyhlásení rozhodnutia. Procesný úkon, ktorým sa účastník vzdal odvolania, je úkonom neodvolateľným. Vzdanie sa odvolania máva za následok, že účastník nemôže neskôr podať odvolanie. V danom prípade matka podala odvolanie proti rozsudku, proti ktorému sa výslovne vzdala podať odvolanie (č. l. 102 spisu). Učinila tak po vyhlásení rozsudku na pojednávaní, jeho odôvodnení a poučení o opravnom prostriedku zo strany sudkyne, ktorá vec prejednávala. Podľa § 218 ods. 1 písm. b) O.s.p., odvolací súd odmietne odvolanie, ktoré bolo podané niekým, kto na odvolanie nie je oprávnený. Pretože odvolanie matky smeruje proti rozhodnutiu okresného súdu, proti ktorému sa po jeho vyhlásení na pojednávaní matka v celom rozsahu vzdala práva podať odvolanie, odvolací súd musel takéto odvolanie podľa citovaného ust. § 218 ods. 1 písm. b) O.s.p. odmietnuť. Účastník konania, ktorý sa vzdal odvolania v zmysle ust. § 207 ods. 1 O.s.p. totiž nemôže už tento svoj prejav odvolať (Zborník IV. str. 1096). V takomto prípade odvolací súd nie je oprávnený skúmať vecnú stránku napadnutého rozsudku a jemu predchádzajúce konanie. O trovách odvolacieho konania rozhodol krajský súd v súlade s ust. § 146 ods. 1 písm. a) O.s.p. v spojení s § 224 ods. 1 O.s.p., podľa ktorého žiaden z účastníkov nemá právo na náhradu trov konania, ak konanie mohlo začať i bez návrhu. Toto rozhodnutie senátu odvolacieho súdu bolo prijaté hlasovaním pomerom hlasov 3 : 0 . Poučenie: Proti tomuto uzneseniu odvolanie n i e j e prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2015:5114213843.2 (dáta aktuálne k 15. 11. 2026). Záväzné je znenie zverejnené súdom.




